मीटिंग 23 को पटना में; नीतीश को जाना था पर ऐनवक्त पर वे नहीं गए
Bihar CM Nitish Kumar Tamil Nadu Visit Postponed Due To Health Reasons. पटना में 23 जून को होने वाली विपक्षी एकता की बैठक से पहले मुख्यमंत्री नीतीश कुमार आज चेन्नई जाने वाले थे, लेकिन अंतिम मौके पर उनका दौरा कैंसिल हो गया है।
पटना में 23 जून को होने वाली विपक्षी एकता की बैठक में तमिलनाडु के मुख्यमंत्री एम के स्टालिन भी शामिल होंगे। बिहार के डिप्टी सीएम तेजस्वी यादव ने मंगलवार को चेन्नई में स्टालिन से मुलाकात की और बैठक में शामिल होने का न्योता दिया। तेजस्वी के निमंत्रण पर स्टालिन ने सहमति जता दी है।
पहले सीएम नीतीश कुमार उनसे मिलने तमिलनाडु जाने वाले थे, लेकिन स्वास्थ्य कारणों से उनका दौरा कैंसिल हो गया और उनकी जगह तेजस्वी गए। रात में नीतीश की तबीयत बिगड़ गई थी, बताया जा रहा है कि उन्हें बैक पेन है।
तेजस्वी बोले- सेक्युलरिज्म, सोशल जस्टिस… हमारी प्राथमिकता
चेन्रई पहुंचे तेजस्वी ने करुणानिधि कोट्टम के उद्घाटन और तमिलनाडु के पूर्व मुख्यमंत्री करुणानिधि की प्रतिमा के अनावरण कार्यक्रम में भाग लिया। इस दौरान उन्होंने कहा कि यह महत्वपूर्ण है कि हम करुणानिधि के शासन के मॉडल की भावना को राष्ट्रीय स्तर पर आत्मसात करें।
लालू और नीतीश के मार्गदर्शन में बिहार में सोशलिज्म, सेक्युलरिज्म और सोशल जस्टिस… हमारी प्राथमिकता है।
इसी कार्यक्रम के बाद तेजस्वी और स्टालिन की बैठक हुई। बैठक में क्या बातचीत हुई, इसकी जानकारी अभी नहीं दी गई है, लेकिन स्टालिन की ओर से विपक्षी एकता बैठक में शामिल होने की बात कन्फर्म की गई है।
स्टालिन के 70वें जन्मदिन पर भी तेजस्वी पहुंचे थे चेन्नई
इससे पहले 1 मार्च को मुख्यमंत्री स्टालिन के 70वें जन्मदिन के मौके पर भी डिप्टी सीएम तेजस्वी यादव चेन्नई पहुंचे थे। वहां दोनों नेताओं के बीच ऐसे समय में मुलाकात हुई थी, जब यूट्यूबर मनीष कश्यप पर फेक वीडियो के मामले में तमिलनाडु पुलिस कार्रवाई कर रही थी।
विपक्षी एकता की बैठक में तय होगी आगे की रणनीति
बहरहाल, विपक्षी एकता की बैठक से पहले अब दोनों नेताओं के बीच ये मुलाकात काफी अहम मानी जा रही है। महागठबंधन के नेता इसे विपक्षी एकता को मजबूत करने की एक अहम कड़ी मान रहे हैं।
जदयू प्रवक्ता अभिषेक झा ने कहा कि नीतीश कुमार की मुहिम रंग लाने लगी है। वे देशभर के भाजपा विरोधी दलों के नेताओं से मिल रहे हैं। पटना में विपक्ष के बड़े नेताओं के साथ बैठक होने वाली है। इस बैठक में आगे की रणनीति तय होगी और रूप रेखा तैयार की जाएगी।
क्या कहते हैं एक्सपर्ट?
एक्सपर्ट का मानना है कि विपक्षी एकता की आगामी बैठक से देश में बड़ा मैसेज जाएगा। पॉलिटिकल एनालिस्ट और पत्रकार संतोष कुमार बताते है कि यह मुहिम बड़ी है। लोक नायक जयप्रकाश के बाद बिहार से सत्ता के खिलाफ आंदोलन होने जा रहा है और यह सब सीएम नीतीश कुमार की अगुआई में हो रहा है। बिहार में विपक्षी एकता की बैठक 23 जून को होनी है। इस बैठक में कांग्रेस नेता राहुल गांधी शामिल हो रहे हैं।